Kaitseministeerium

Sakala tn 1

15 094 Tallinn Meie 08.03.2024.a nr 1-1/5

e-post: info@kaitseministeerium.ee

Taotlus teabe saamiseks ning ettepanek mõttevahetuseks

Vastavalt Haldusmenetluse seaduse (HMS) § 36 lg-le 1 selgitab haldusorgan teiste hulgas ka taotluse esitamist kaaluvale isikule, viimase soovil, muuhulgas seda milliseid menetlustoiminguid peavad menetlusosalised sooritama, samuti seda millised taotlused, tõendid ja muud dokumendid tuleb haldusmenetluses esitada.

AS Sillamäe Sadam on sadamaregistrisse kantud Sillamäe sadama (sadamakood EE SLM) pidaja. Sadama akvatooriumi ulatus ja piirid on määratud Vabariigi Valitsuse 8.05.2014.a korraldusega nr 203.

AS Sillamäe Sadam on pidamas läbirääkimis Soome ettevõttega ELOMATIC (<https://www.elomatic.com/>), et rajada sadama territooriumile uudse tehnoloogiaga ujuvate meretuuliku aluste valmistamise tehas. Tehnoloogia uudsus seisneb selles, et meretuulikute alused koos tuulikutega valmistatakse täiskomplektsena sadamas ning kas siis kahe või kolme puksiirlaeva abil (oleneb tuuliku suurusest) pukseeritakse arendaja jaoks sobivale merealale ning langetatakse seal mere põhja oma statsionaarsesse asukohta.

Projekti edukaks realiseerimiseks ning meretuuleparkide arendajatele, investoritele ning Kliimaministeeriumile tutvustamiseks kaalume käesoleval ajal haldusmenetluse algatamist ühe, uudsele tuulikualusele paigaldatava, tuuliku püstitamiseks sadama akvatooriumile selliselt, et akvatooriumile (sadama merealale) püstitatav tuulik oleks püsivalt ühendatud kaldakinnisasjaga (kat tunnus 73501:001:0226, kinnistusregistri reg osa 3999408).

Oleme teadlikud, et Ehitusseadustiku (EhS) §-ga 120 sätestab need juhud, millistel on ehitise püstitamine, laiendamine või ümberehitamine ilma Kaitseministeeriumi või valdkonna eest vastutava ministri volitatud valitsusasutuse antud kooskõlastuseta keelatud.

Vastavalt EhS § 120 lg 1 p-dele 1-3 tuleb ehitise püstitamiseks või laiendamiseks või teatud juhtudele ka ehitise ümberehitamiseks antavad projekteerimistingimused või nende andmise kohustuse puudumisel ehitusloa eelnõu või ehitamise teatis esitada kooskõlastamiseks Kaitseministeeriumile või valdkonna eest vastutava ministri volitatud valitsusasutusele, kui: (i) kavandatakse üle 28 meetri kõrgusi ehitisi;

(ii) kavandatakse tuulegeneraatorit või tuuleparki;

(iii) kavandatav ehitis asub riigikaitselise ehitise piiranguvööndis;

(iv)  kavandatav ehitis võib kaasa tuua riigikaitselise ehitise töövõime vähenemise.

Lisaks eeltoodule oleme loomulikult teadlikud ka EhS § 120 lg-s 2 sätestatud riigikaitselise ehitise piiranguvööndite ulatusest ning neis tegutsemisele kehtestatud nõuetest. Samas saame kinnitada, et meie parima teadmise kohaselt ei paikne võimaliku tuuliku asukoht Sillamäe sadama akvatooriumis mitte ühegi riigikaitselise ehitise piiranguvööndis (sh kõige suurema ulatusega – 2000 m – piiranguvööndis).

Mõningatest varasematest kontaktidest Kaitseministeeriumiga on meil siiski jäänud arusaam, et ministeerium pigem ei näe võimalusi vähemasti tuulepargi rajamiseks Jõhvi – Mustvee joonest ida poole.

Tulenevalt eeltoodust pöördumegi enne asjakohase haldusmenetluse algatamist Teie poole ministeeriumi seisukohtade täpsustamiseks, esitades samas omapoolse täiendava teabe, mida oleks võimalik kaalutlemisele arvesse võtta.

Viimase kahe aasta jooksul on seoses Vene Föderatsiooni suhtes kehtestatud massiivsete sanktsioonidega Eesti sadamaid kasutav meretranspordi ning käideldava kauba maht drastiliselt vähenenud, mistõttu on ainuükski Ida-Virumaal jäänud tööta tuhanded moel või teisel logistikasektoriga seotud inimesed.

Eeltoodu on kaasa toonud ulatuslikke ümberkorraldusi ka Sillamäe sadamas. Sadam on tegemas kõike endast olenevat, et pakkuda meie kinnistuid ja teenuseid uut tüüpi ettevõtlusele, mis vajaks samaaegselt nii tootmisterritooriumi koos kommunikatsioonidega kui ka sadamateenuseid tooraine ja valmistoodangu käitlemiseks.

Milles siis seisneb AS Sillamäe Sadam ning Soome ettevõtte ELOMATIC võimaliku koostööprojekti innovaatilisus ja kasulikkus nii Ida-Virumaale laiemalt kui ka Sillamäe sadamale kitsamalt:

1. ELOMATICu projekti järgi ehitatud meretuulikute merealale installeerimiseks pole vaja, erinevalt tavapärastest meretuulikute paigaldamiseks vajalikest toimingutest, kasutada ülikalleid jack-up tüüpi laevasid, millede päevane rent on vahemikus 400 000 - 450 000 eurot. Viidatud laevatüübi kasutamisvajaduse ära jäämine võimaldab vajalikke paigaldustöid teostada tunduvalt laiemas ilmastikutingimustest tulenevas ajaaknas, võrrelduna ilmastiku suhtes tunduvalt kapriissemate jack-up tüüpi laevadega, mis omakorda muudab kogu meretuuliku ehitusprotsessi odavamaks ning tunduvalt keskkonnasäästlikumaks.

2. Hetkel on kogu maailmas olemas vaid neli suurt jack-up tüüpi laeva, millised saavad siseneda läbi Taani väinade Balti merre ning mis on võimelised paigaldama Eesti vetesse suurema võimsusega meretuulikuid vastavalt tänaseks meretuuleparkide arendajate välja öeldud meretuulikute tehnilistele andmetele. Paraku on need laevad hetkeseisuga juba vähemalt kolmeks kuni viieks aastaks ette broneeritud. Seega peavad Eesti merealadele meretuuleparke rajada soovivad arendajad otsima ka muid meretuulikute konstruktiivseid variante, millede paigaldusprotsess ei oleks nii aja ja ilmastikukriitiline. Siinjuures tuleks kindlasti võtta arvesse ka meie riigi poolt deklareeritud kliimaeesmärke, ennekõike 2030. aastaks seatuid. Seega soovides kiirendada meretuuleparkide ehitust, peavad meretuuleparkide arendajad meretuuleparkide rajamiseks leidma ja kasutama alternatiivseid tehnilisi, kuid seejuures keskkonnasõbralikumaid, lahendusi.

3. ELOMATIC´u uudset tehnoloogiat kasutades ei kaasneks meretuuliku paigaldamisega merepõhja monopile´de rammimist. Sellega välditakse kogu rammimise ajal kuni 180 detsibellini ulatuva müra tekkimist merekeskkonnas. Arvestades seda, et nii Liivi 1 kui Liivi 2 merealale planeeritakse ilmselt paigaldada kuni 200 meretuulikut, on monopile´de rammimisega kaasnev müra pikaajaline ja mereelustikku ning -keskkonda kahjustav tegevus. Samuti pole hetkel veel selge, millisel viisil võib monopile´de kasutamine mõjutada mere põhjas paiknevaid kivimikihte (erinevate kihtide läbistamine), kuna sellekohased uuringud on alles veel teostamisel.

4. ELOMATIC´u poolt disainitud meretuuliku alus on vajadusel teisaldatav ehk siis suurema remondivajaduse (avariilised kahjustused, tulekahi jms) korral on võimalik kogu meretuulik täiskomplektsena taastustöödeks sadamasse pukseerida. Lisaks saab meretuuliku täiskomplektsena selle ekspluatatsioonilise ea lõppedes taas sadamasse utiliseerimiseks pukseerida, jättes endast maha puhta merepõhja, erinevalt metallist monopile´dest, mida pole võimalik mere põhjast enam mõistlike kuludega teisaldada.

5. ELOMATIC´u poolt disainitud meretuuliku alused on jääkindlad ehk siis sobivad nii Liivi lahe kui ka Saaremaast läände jäävatele merealadele paigaldamiseks. Täna maailmas kasutatavate meretuulikute merepinnast kõrgemale ulatuvad osad ei ole üldjuhul jääkindlad. Nimelt talviti jäätuvatele merealadele sobivaid jääkindlaid tuulikuid alles projekteeritakse. Elomaticul on selline projekteerimisetapp juba läbitud ja sertifitseerimisbüroo DNV (Det Norske Veritas) poolt ka kasutuskõlblikuks tunnistatud.

6. ELOMATIC´u meretuulikute alused koos tänaseks kuni 15 MW võimsusega tuulikutega saab paigaldada ka suhteliselt madalasse vette, kuhu jack-up tüüpi laevad nende suhteliselt suurt süvist arvestades ligi ei pääse, mis omakorda tähendab, et kasutamata võivad jääda arendajatele kõige atraktiivsemad tehnilised lahendused. Nimelt ei ole Eesti meretuuleparkide arendamiseks planeeritud merealad suurete sügavustega. Väärib märkimist, et 15 MW võimsusega meretuuliku kogukaalust moodustab üksnes torniosa juba ca 1000 tonni ning generaator torni otsas lisab kogu meretuuliku kaalule veel umbkaudu 600-700 tonni, millele veel lisandub ka labade kaal.

7. ELOMATIC´u uudse tehnoloogia alusel rajatavaid väiksemaid, 6-8 MW võimsusega, meretuulikuid on võimalik paigaldada sadamate territooriumile, tehes peale paigaldust vajadusel meretuulikust sobivaid ehitusvõtteid kasutades maismaatuuliku. See annab võimaluse nii sadamale kui kohalikule kogukonnale tekitada 6-8 MW lisaelektrivõimsust olemasolevatest allikatest saadavale elektrile. Selline lisavõimsus koos kuni 20MW elektrienergia konteinersalvestitega tagab pideva sadama ja selle läheduses olevate asulate elektrienergiaga varustamise ning võimaldab tuuliku vajadusel hooldustöödeks või militaarradari töö spetsiifikast tulenevast vajadusest ajutiselt seisma panna. Selline taastuvatest allikatest saadava täiendava elektrienergia võimalus on oluline ka seoses uute, üksnes roheenergiat vajavate, tehaste rajamiseks Sillamäe sadama territooriumile.

8. ELOMATIC´u poolt disainitud meretuulikud ehitatakse täiskomplektsena valmis juba sadamas, misjärel täiskomplektne meretuulik pukseeritakse selleks ette nähtud merealale. Sellest tulenevalt muutub ka sadam meretuuleparkide baassadamaks, mis on kindlasti atraktiivne ka teistele meretuuleparkide arendajatele väljaspool Eesti merealasid. Sellise meretuuleparkide baas- või koostesadama tekkimine loob omakorda arvukalt töökohti piirkonda. Eeltoodu on äärmiselt oluline just Ida-Virumaa jaoks, kus tööpuudus on kiiresti kasvamas, kuid pakkumisel olevaid töökohti praktiliselt polegi.

9. ELOMATIC´u meretuuliku projektiga saab siduda vesinikutootmise üksuse, mille on samuti projekteerinud ELOMATIC, mis omab aastatepikkust kogemust vesinikujaamade projekteerimises ja mille projekti alusel on näiteks Soomes ehitusjärgus üks vesiniku tootmise jaam. Selline roheenergia tootmise üksus teeks Sillamäe eriti atraktiivseks erinevatele roheenergiast huvitatud osapooltele kogu Ida-Eesti regioonis või ka laiemalt.

10. Uue energiatootmise sektori loomine Ida-Virumaale annab võimaluse alustada uute õppekavade loomist Ida-Virumaa õppeasutustes, mis omakorda annab Ida-Virumaa noortele hea võimaluse hakata omandama elukutseid, mis on juba täna äärmiselt vajalikud nii maismaa kui ka meretuuleparkide püstitamisel ja nende hilisemal käitamisel.

Kõike eeltoodut kokku võttes pöördumegi Teie poole palvega kaaluda kõigekülgselt ning avatud vaatega võimalust, lubada püstitada Sillamäe sadama akvatooriumisse üks uudse tehnoloogia alusel rajatav ning sisuliselt teisaldatav väiksema võimsusega (6-8 MW) tuulik. Sellise tuuliku rajamise võimaldamine annaks hea signaali ka välisinvestoritele investeeringute ja uute tootmisükskuste toomiseks Sillamäele ning on seega äärmiselt vajalik, tutvustamaks Sillamäel loodavat täiesti uut meretuuleparkide tehnoloogiat ka maailmas laiemalt.

Meie poolt soovitud meretuuliku parameetrid ja tehnilsed mõõtmed ning näitajad on läbi räägitavad, kuna ELOMATIC soovib saada enne esimese meretuuliku ehitamise juurde asumist pakkumisi mitmelt tuulikute generaatoreid ja labasid tootvalt välisettevõttelt nagu Siemens Gamesa, Vestas jne.

Meie jaoks on eluliselt oluline, et uudse tehnoloogia juurutamine ning sadade töökohtade loomine tööpuuduse käes kõige enam kannatavas Eesti piirkonnas, oleksid just need motivaatorid, millest lähtuvalt peaksite võimalikuks teostada äärmise põhjalikkusega kaalutlemist enne lõpliku vastuse andmist.

Väärib märkimist, et ELOMATIC´u projekti, mille osaks oleks nii pilootprojekti rakendamine kui edaspidi ka suuremate tootmisvõimsuste rajamine just Ida-Virumaale, on juba tutvustatud ka Majandus- ja Kommunikatsiooniministeeriumis ning Kliimaministeeriumis. Mõlemad ministeeriumid on eelkõige just Ida-Virumaad tegevuskohana silmas pidades väljendanud oma toetavat suhtumist. Samuti on toetaval seisukohal EAS ja KREDEX, kus Elomaticu projekti on samuti juba korduvalt presenteeritud.

Igal juhul palume enne Teie seisukoha kujundamist võimalust vahetuks kohtumiseks ning projekti kõige erinevamate aspektide selgitamiseks. ELOMATIC´u juhtkond on meile kinnitanud, et vajadusel on nad nõus sellistel kohtumistel osalema ja andma omapoolseid täiendavaid selgitusi kogu meretuulikute ehitusega seotud projektide kohta.

Lugupidamisega

*/allkirjastatud digitaalselt/*

Margus Vähi

AS Sillamäe Sadam juhatuse liige